ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα

2

2000/0327 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα

1. ιστορικο

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο: 8 Δεκεμβρίου 2000 (έγγραφο COM(2000)802 τελικό - 2000/0327 (COD))

Ημερομηνία γνωμοδότησης της Οικονομικής και Κοινωνικής Επιτροπής: 30 Μαίου 2001

Ημερομηνία γνωμοδότησης της Επιτροπής Περιφερειών: 13 Ιουνίου 2001

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: 14 Ιουνίου 2001

Ημερομηνία διαβίβασης της τροποποιημένης πρότασης: 13.12.2001

Ημερομηνία έκδοσης της Κοινής Θέσης: [5.3.2002]

2. Στοχοσ της προτασης τησ επιτροπησ

Μετά από τη πρώτη δέσμη ERIKA με προτάσεις για την ενίσχυση της ασφάλειας στη θαλάσσια μεταφορά πετρελαίου, η Επιτροπή υπέβαλε δεύτερη δέσμη ERIKA, η οποία περιλαμβάνει τρεις νομοθετικές προτάσεις με στόχο την μακροχρόνια βελτίωση της προστασίας της ανθρώπινης ζωής στη θάλασσα καθώς και του θαλάσσιου περιβάλλοντος στην Ευρώπη.

Μία από τις νομοθετικές προτάσεις του δεύτερου πακέτου ERIKA αφορά την σύσταση Ευρωπαϊκού Οργανισμού για την Ασφάλεια στη Θάλασσα. Ο νέος αυτός οργανισμός θα παρέχει στα κράτη μέλη και την Επιτροπή την αναγκαία τεχνική και επιστημονική στήριξη και εμπειρογνωμοσύνη για την αποτελεσματική εφαρμογή της κοινοτικής νομοθεσίας στον τομέα της ασφάλειας στη θάλασσα και την πρόληψη της ρύπανσης από τα πλοία, θα παρακολουθεί την εφαρμογή της νομοθεσίας και θα αξιολογεί την αποτελεσματικότητα των ισχυόντων μέτρων.

Τα κύρια καθήκοντα του Οργανισμού θα είναι τα εξής:

- Τεχνική στήριξη της Επιτροπής για την παρακολούθηση της ισχύουσας νομοθεσίας και την προπαρασκευή νέας κοινοτικής νομοθεσίας

- Αποστολές επιθεώρησης στα κράτη μέλη για να διαπιστώνονται οι συνθήκες υπό τις οποίες διενεργούνται οι έλεγχοι από το κράτος του λιμένα

- Τεχνική βοήθεια στα κράτη μέλη για την εφαρμογή της κοινοτικής νομοθεσίας

- Οργάνωση κατάλληλων δράσεων κατάρτισης για τους εθνικούς επιθεωρητές

- Συγκέντρωση πληροφοριών και διαχείριση των βάσεων δεδομένων για την ασφάλεια στη θάλασσα που θα καταστήσουν δυνατή την κατάρτιση «μαύρης λίστας» των πλοίων που δεν πληρούν τις προδιαγραφές.

- Αποστολές για την επιτήρηση της ναυσιπλοίας και τη διαχείριση των πληροφοριών σχετικά με τη θαλάσσια κυκλοφορία.

- Αποστολές για την αξιολόγηση και τον έλεγχο των νηογνώμων.

- Συμμετοχή ή συντονισμός δραστηριοτήτων σχετικών με την έρευνα θαλάσσιων ατυχημάτων.

- Βοήθεια προς τις υποψήφιες προς προσχώρηση χώρες για την εφαρμογή του κοινοτικού κεκτημένου.

Ο Οργανισμός θα διοικείται από Εκτελεστικό Διευθυντή, υπό την εποπτεία ενός Διοικητικού Συμβουλίου. Ο προϋπολογισμός του Οργανισμού θα χρηματοδοτείται κυρίως από εισφορά της Κοινότητας.

3. παρατηρησεις σχετικα με την κοινη θεση

3.1. Γενικές παρατηρήσεις σχετικά με την Κοινή Θέση

Το Συμβούλιο, ομόφωνα, επέφερε σημαντικό πλήθος τροποποιήσεων στην αρχική πρόταση της Επιτροπής. Ωστόσο, πολλές από αυτές έχουν κυρίως ως σκοπό την αποσαφήνιση του κειμένου. Οι στόχοι της αρχικής πρότασης της Επιτροπής έχουν, στο μεγαλύτερο μέρος τους, διατηρηθεί ακέραιοι ή ακόμη έχουν ενισχυθεί. Η Κοινή Θέση λαμβάνει επίσης υπόψη τις απόψεις του Ευρωπαϊκού Κοινοβουλίου σε πρώτη ανάγνωση.

3.2. Αντιμετώπιση των τροπολογιών του Ευρωπαϊκού Κοινοβουλίου

Κατά την ολομέλεια της 14ης Ιουνίου 2001, το Ευρωπαϊκό Κοινοβούλιο ενέκρινε, με την επιφύλαξη τροποποιήσεων, την πρόταση της Επιτροπής για την έκδοση οδηγίας από το Ευρωπαϊκό Κοινοβούλιο και το Συμβούλιο σχετικά με την σύσταση Ευρωπαϊκού Οργανισμού για την Ασφάλεια στη Θάλασσα. Τη νομοθετική αυτή πρωτοβουλία υποστήριξαν επίσης η Οικονομική και Κοινωνική Επιτροπή και η Επιτροπή Περιφερειών.

a) Τροπολογίες του Κοινοβουλίου που ενσωματώθηκαν στην τροποποιημένη πρόταση και την Κοινή Θέση

Η Επιτροπή στην τροποποιημένη της πρόταση, και το Συμβούλιο στην Κοινή του Θέση έκαναν δεκτές τις παρακάτω τροπολογίες του Ευρωπαϊκού Κοινοβουλίου:

* Την προσθήκη νέας αιτιολογικής σκέψης αναφορικά με τη διαφάνεια και τον έλεγχο του κοινοτικού προϋπολογισμού που διατίθεται στον Οργανισμό (Τροπολογία 1 του ΕΚ, περιλαμβάνεται στην αιτιολογική σκέψη 12 [1]).

[1] Η αρίθμηση βασίζεται στο κείμενο της Κοινής Θέσης, το οποίο διαφέρει από τις αντίστοιχες διατάξεις στην αρχική πρόταση της Επιτροπής.

* Τη δυνατότητα του Οργανισμού να ενεργεί, σε ό,τι αφορά την βοήθεια προς τις υποψήφιες για προσχώρηση χώρες, χωρίς ρητό αίτημα της Επιτροπής (Τροπολογία 4 του ΕΚ που περιελήφθη στο άρθρο 2 στοιχείο ζ). Ενώ το άρθρο 2 αναδιατυπώθηκε στην Κοινή Θέση, η διάταξη του άρθρου 2 στοιχείο ζ) έχει ακριβώς το ίδιο περιεχόμενο με την τροπολογία 4 του ΕΚ.

* Την υποχρέωση του Οργανισμού να διαβιβάζει τα πορίσματα των επισκέψεων στα κράτη μέλη όχι μόνον στην Επιτροπή αλλά και στο ενδιαφερόμενο κράτος μέλος (τροπολογία 7 του ΕΚ, παρουσιάζεται στο άρθρο 3 παράγραφος 3).

* Την υποχρέωση διορισμού των μελών του Διοικητικού Συμβουλίου βάσει του βαθμού εμπειρίας και εμπειρογνωμοσύνης που διαθέτουν στους τομείς με τους οποίους ασχολείται ο Οργανισμός (τροπολογία 22, παρουσιάζεται στο άρθρο 11 παράγραφος 1).

* Τον διορισμό/παύση του Εκτελεστικού Διευθυντή από το Διοικητικό Συμβούλιο, όπου η Επιτροπή δύναται να προτείνει έναν ή περισσότερους υποψηφίους (τροπολογία 14 του ΕΚ, παρουσιάζεται στο άρθρο 16 παράγραφος 1).

* Ειδικό άρθρο αναφορικά με την καταπολέμηση της απάτης (τροπολογία 16, παρουσιάζεται ως άρθρο 20).

β) Τροπολογίες του Κοινοβουλίου που ενσωματώθηκαν εν μέρει στην τροποποιημένη πρόταση και στην Κοινή Θέση

* Η διάταξη που αφορά την σύνθεση του Διοικητικού Συμβουλίου του Οργανισμού, στο οποίο το Κοινοβούλιο αποφάσισε να μην εκπροσωπείται (τροπολογία 9 του ΕΚ, η οποία ελήφθη υπόψη στο τροποποιημένο άρθρο 11). Λαμβάνοντας υπόψη την παραπάνω αλλαγή και τον αυξημένο ρόλο που θα διαδραματίσει ο Οργανισμός σε σχέση με τα κράτη μέλη, το άρθρο 11 τροποποιήθηκε προκειμένου να προβλέπει ότι το Διοικητικό Συμβούλιο θα απαρτίζεται από: 1 εκπρόσωπο από κάθε κράτος μέλος, 4 αντιπροσώπους της Επιτροπής και 4 αντιπροσώπους επαγγελματικών κλάδων διορισμένους από την Επιτροπή. Επιπλέον, στην Κοινή Θέση, προκειμένου να αποκλεισθούν οι περιπτώσεις σύγκρουσης συμφερόντων, προβλέπεται ότι οι αντιπρόσωποι των επαγγελματικών κλάδων δεν επιτρέπεται να εκπροσωπούν συγκεκριμένους οργανισμούς και ότι δεν θα έχουν δικαίωμα ψήφου. Η Επιτροπή ενέκρινε την σύνθεση που παρουσιάζεται στην Κοινή Θέση, έκανε όμως ειδική δήλωση επί του θέματος, προς καταχώρηση στα πρακτικά του Συμβουλίου (η δήλωση βρίσκεται στο παράρτημα 1).

* Οι περισσότερες από τις διατάξεις που αφορούν τον προϋπολογισμό του Οργανισμού (τροπολογία 15 του ΕΚ, όπως συμπεριλήφθηκε στο άρθρο 18)

* Οι διατάξεις που αφορούν την διεξαγωγή αξιολόγησης του Οργανισμού, εντός πέντε ετών από την έναρξη λειτουργίας του. Όπως πρότεινε το Κοινοβούλιο, η αξιολόγηση θα είναι εξωτερική, θα διεξάγεται σε διαβούλευση με τα ενδιαφερόμενα μέρη και τα πορίσματά της θα διαβιβάζονται στο Ευρωπαϊκό Κοινοβούλιο (τροπολογία 17 του ΕΚ, όπως συμπεριλήφθηκε στο άρθρο 22).

γ) Τροπολογίες του Κοινοβουλίου οι οποίες δεν περιλήφθηκαν στην τροποποιημένη πρόταση, ενσωματώθηκαν όμως εν όλω ή εν μέρει στην Κοινή Θέση.

Στις παρακάτω τρεις περιπτώσεις το Συμβούλιο έκανε ομόφωνα δεκτές τις τροπολογίες του Κοινοβουλίου οι οποίες δεν συμπεριλήφθησαν στην τροποποιημένη πρόταση:

* Ρόλος της Επιτροπής κατά την έγκριση του προγράμματος εργασιών του Οργανισμού από το Διοικητικό Συμβούλιο. Σχεδόν σε συμφωνία με το Κοινοβούλιο, το Συμβούλιο συμφώνησε ότι το Διοικητικό Συμβούλιο θα ενεργεί «λαμβάνοντας υπόψη την γνώμη της Επιτροπής» (τροπολογία 8 του ΕΚ, όπως συμπεριλήφθηκε στο άρθρο 10 παράγραφος 2 στοιχείο δ).

* Υποχρέωση του Εκτελεστικού Διευθυντή να απαντά στις αιτήσεις συνδρομής που διατυπώνει κράτος μέλος (τροπολογία 11 του ΕΚ όπως συμπεριλήφθη στο άρθρο 15 παράγραφος 2 στοιχείο α).

* Διαδικασία προετοιμασίας του προγράμματος εργασιών. Το Συμβούλιο καθόρισε ότι ο Εκτελεστικός Διευθυντής θα υποβάλλει το πρόγραμμα εργασιών στο Διοικητικό Συμβούλιο κατόπιν διαβούλευσης με την Επιτροπή. Η τροποποίηση αυτή στο άρθρο 15 παράγραφος 2 στοιχείο α) προσεγγίζει το πνεύμα της τροπολογίας 12 του Κοινοβουλίου, με την οποία απαλείφετο η υποχρέωση προηγούμενης έγκρισης του προγράμματος εργασιών από την Επιτροπή.

δ) Τροπολογίες του Κοινοβουλίου που περιλήφθηκαν στην τροποποιημένη πρόταση αλλά δεν ενσωματώθηκαν στην Κοινή Θέση.

Η Επιτροπή συμπεριέλαβε στην τροποποιημένη της πρόταση αρκετές τροπολογίες του Κοινοβουλίου, τις οποίες όμως δεν υιοθέτησε το Συμβούλιο. Οι τροπολογίες αυτές αναφέρονται στα εξής:

* Την επωνυμία του Οργανισμού. Το Κοινοβούλιο πρότεινε η επωνυμία του Οργανισμού να περικλείει αναφορά της αποστολής του σχετικά με την πρόληψη της ρύπανσης από τα πλοία (τροπολογία 2 του ΕΚ) πρόταση που συμπεριλήφθηκε στην τροποποιημένη πρόταση της Επιτροπής. Το Συμβούλιο δεν υιοθέτησε αυτήν την πρόταση, συμφώνησε, ωστόσο, να περιληφθεί σαφής αναφορά της εν λόγω αποστολής στο άρθρο 1, όπου εκτίθενται οι στόχοι του Οργανισμού, καθώς και σε όλες τις άλλες σχετικές διατάξεις, τόσο στα άρθρα όσο και στις αιτιολογικές σκέψεις. Λαμβάνοντας υπόψη τα παραπάνω, η Επιτροπή δύναται να κάνει δεκτό το κείμενο της Κοινής Θέσης.

* Tη θητεία του Προέδρου και του αντιπροέδρου του Διοικητικού Συμβουλίου, για την οποία το Κοινοβούλιο είχε προτείνει πενταετή διάρκεια (τροπολογία 10 του ΕΚ), καθώς και την υποχρέωση να συνέρχεται το Διοικητικό Συμβούλιο κατόπιν αίτησης του Κοινοβουλίου ή έξι μελών του (τροπολογία 23 του ΕΚ). Και στις δύο περιπτώσεις, το Συμβούλιο προτίμησε το κείμενο της αρχικής πρότασης της Επιτροπής. Η Επιτροπή δύναται να κάνει δεκτή την Κοινή Θέση του Συμβουλίου σχετικά με τις παραπάνω διατάξεις.

3.3. Νέες διατάξεις που προσέθεσε το Συμβούλιο και η θέση της Επιτροπής σχετικά με αυτές

Το Συμβούλιο προσέθεσε τις παρακάτω τροπολογίες, επί των οποίων είναι δυνατόν να συμφωνήσει η Επιτροπή. Οι αλλαγές που εισήγαγε το Συμβούλιο, και ιδίως η διαγραφή ενός άρθρου, είχαν ως αποτέλεσμα να αλλάξει η αρίθμηση των τελευταίων άρθρων του Κανονισμού:

Το άρθρο που αναφερόταν στα καθήκοντα του οργανισμού (άρθρο 2) βελτιώθηκε ούτως ώστε να παρουσιάζονται με σαφήνεια τα καθήκοντα του Οργανισμού, σε επτά τμήματα: α-β) παροχή βοήθειας στην Επιτροπή, γ) συνεργασία με τα κράτη μέλη, δ-ε) διευκόλυνση της συνεργασίας μεταξύ των κρατών μελών και της Επιτροπής, στ) επεξεργασία και διαχείριση των σχετικών βάσεων δεδομένων για την ασφάλεια στη θάλασσα και την πρόληψη της ρύπανσης, ζ) παροχή βοήθειας στις υποψήφιες για προσχώρηση χώρες. Η παρουσίαση αυτή δεν αλλάζει την ουσία της πρότασης της Επιτροπής αλλά την ενισχύει, με ειδική αναφορά, στο στοιχείο (α), στην παροχή βοήθειας προς την Επιτροπή για την επεξεργασία νέας κοινοτικής νομοθεσίας, και την παροχή τεχνικής στήριξης στα κράτη μέλη για την εφαρμογή της κοινοτικής νομοθεσίας, στο στοιχείο (γ). Λαμβάνοντας υπόψη τα παραπάνω, η Επιτροπή δύναται να στηρίξει το αναδιατυπωμένο κείμενο του άρθρου 2, όπως αυτό παρουσιάζεται στην Κοινή Θέση.

Στο άρθρο 3 (επισκέψεις στα κράτη μέλη) το Συμβούλιο διέγραψε από το κείμενο την αναφορά στα ειδικά καθήκοντα των υπαλλήλων του Οργανισμού κατά την επίσκεψή τους σε κράτη μέλη και προσέθεσε στην παράγραφο 1 ότι οι επισκέψεις αυτές θα πραγματοποιούνται σύμφωνα με την πολιτική που ορίζεται από το Διοικητικό Συμβούλιο. Πρέπει να σημειωθεί ότι αυτή η συγκεκριμένη διάταξη προσεγγίζει το πνεύμα μιας από τις τροπολογίες του Κοινοβουλίου (τροπολογία 25), σύμφωνα με την οποία οι επισκέψεις αυτές θα πρέπει να αποφασίζονται από το Διοικητικό Συμβούλιο. Η Επιτροπή δύναται να δεχθεί αυτές τις τροποποιήσεις οι οποίες δεν μεταβάλλουν την ουσία του άρθρου 3.

Ο τίτλος του άρθρου 4 μετατράπηκε σε «Διαφάνεια και προστασία των πληροφοριών» και αναφέρεται πλέον στους νέους κανονισμούς ΕΚ/1049/2001 και ΕΚ/45/2001, οι οποίοι σχετίζονται με τη διαφάνεια και την προστασία των πληροφοριών που αφορούν φυσικά πρόσωπα.

Στο άρθρο 5 (νομικό καθεστώς, περιφερειακά κέντρα) το Συμβούλιο έχει απαλείψει την αναφορά στην απόφαση σχετικά με τον τόπο εγκατάστασης του Οργανισμού, αλλαγή για την οποία η Επιτροπή έκανε ειδική δήλωση προς καταχώρηση στα πρακτικά του Συμβουλίου (παρουσιάζεται στο Παράρτημα 1).

Το άρθρο 6 (προσωπικό) περιλαμβάνει στην παράγραφο 3 ειδική αναφορά στους αποσπασμένους στον Οργανισμό υπαλλήλους από τα κράτη μέλη.

Το άρθρο 9 (γλώσσες) τροποποιήθηκε και το Συμβούλιο όρισε ότι στον Οργανισμό θα εφαρμόζεται το επίσημο γλωσσικό καθεστώτος της Κοινότητας (Κανονισμός 1/58/ΕΚ).

Σε ό,τι αφορά τις αρμοδιότητες του Διοικητικού Συμβουλίου, όπως ορίζεται στο άρθρο 10, το Συμβούλιο συμπεριέλαβε αριθμό τροποποιήσεων, οι σημαντικότερες από τις οποίες είναι: η προσθήκη διάταξης σύμφωνα με την οποία το Διοικητικό Συμβούλιο εξετάζει τις αιτήσεις συνδρομής που διατυπώνει ένα κράτος μέλος (παράγραφος 2 στοιχείο γ) και η θέσπιση ειδικής διαδικασίας για την έγκριση του προγράμματος εργασιών του Οργανισμού σε περίπτωση διαφωνίας της Επιτροπής με το εν λόγω πρόγραμμα (παράγραφος 2 στοιχείο δ).

Όσον αφορά τις διαδικασίες των συνεδριάσεων (άρθρο 13), το Συμβούλιο διευκρίνισε ότι το Διοικητικό Συμβούλιο δύναται να αποφασίζει την εξέταση συγκεκριμένων θεμάτων χωρίς την παρουσία των τεσσάρων αντιπροσώπων των επαγγελματικών κλάδων, όταν γεννάται ζήτημα απορρήτου ή σύγκρουσης συμφερόντων (παράγραφος 4).

Το περιεχόμενο του άρθρο 14 (ψηφοφορία) αποσαφηνίσθηκε και βελτιώθηκε, και επισημαίνει ότι ο Εκτελεστικός Διευθυντής δεν θα έχει δικαίωμα ψήφου στις συνεδριάσεις του Διοικητικού Συμβουλίου.

Όπως ορίζεται από το άρθρο 16, για το διορισμό/παύση του Εκτελεστικού Διευθυντή προβλέπεται ότι η απόφαση λαμβάνεται από το Διοικητικό Συμβούλιο με πλειοψηφία τεσσάρων πέμπτων όλων των μελών του με δικαίωμα ψήφου.

Το άρθρο 17 (έλεγχος της νομιμότητας) διεγράφη από το Συμβούλιο για λόγους διαφάνειας, με την αιτιολογία ότι ο Οργανισμός δεν θα λάβει οποιεσδήποτε δεσμευτικές νομικές αποφάσεις που θα θίγουν τρίτα μέρη. Σε κάθε περίπτωση που τρίτα μέρη θιγούν από διοικητικές αποφάσεις του Οργανισμού, θα έχουν την δυνατότητα να αμφισβητήσουν τις εν λόγω αποφάσεις ενώπιον του αρμοδίων κοινοτικών οργάνων.

Ενώ το περιεχόμενο των διατάξεων που αναφέρονται στην πιθανή συμμετοχή τρίτων χωρών στον Οργανισμό (νέο άρθρο 17) δεν έχει τροποποιηθεί, το Συμβούλιο και η Επιτροπή προέβησαν σε σχετική κοινή δήλωση προς καταχώρηση στα πρακτικά του Συμβουλίου (Παράρτημα 1).

4. συμπερασμα

Η Επιτροπή θεωρεί ότι το κείμενο της Κοινής Θέσης, το οποίο εγκρίθηκε ομόφωνα από το Συμβούλιο, είναι δεκτό καθώς σέβεται τις βασικές αρχές της αρχικής πρότασης. Ενισχύει την διαφάνεια της λειτουργίας του Οργανισμού και συμβάλλει στη μεγαλύτερη συμμετοχή των κρατών μελών στον Οργανισμό, πράγμα που συνάδει με τον στόχο του Οργανισμού. Όπως κατέστη σαφές στο σημείο 3, εισήχθη σημαντικός αριθμός τροποποιήσεων με βάση τις τροπολογίες που εγκρίθηκαν από το Κοινοβούλιο σε πρώτη ανάγνωση.

ΠΑΡΑΡΤΗΜΑ 1

Δηλώσεις προς καταχώρηση στα πρακτικά του Συμβουλίου

Δήλωση της Επιτροπής σχετικά με το άρθρο 11 (Διοικητικό Συμβούλιο)

«Η Επιτροπή διατηρεί το δικαίωμα να επανεξετάσει μελλοντικά την σύνθεση του Διοικητικού Συμβουλίου του Οργανισμού, υπό το φως της αποκτηθείσας εμπειρίας και της αποδεδειγμένης αποτελεσματικότητας της λειτουργίας του Οργανισμού».

Δήλωση της Επιτροπής σχετικά με το άρθρο 5 (τόπος εγκατάστασης)

« Η Επιτροπή θεωρεί ότι ο τόπος εγκατάστασης αποτελεί ένα από τα θεμελιώδη στοιχεία της αρχικής της πρότασης. Συνεπώς, η Επιτροπή επιφυλάσσεται να υποβάλει, την κατάλληλη στιγμή, πρόταση σχετικά με τον τόπο εγκατάστασης του Οργανισμού.»

Κοινή δήλωση του Συμβουλίου και της Επιτροπής σχετικά με το άρθρο 17 (συμμετοχή τρίτων χωρών)

«Για την εφαρμογή του άρθρου 17 και προκειμένου να εξασφαλισθεί υψηλό και ομοιόμορφο επίπεδο ασφαλείας, το Συμβούλιο και η Επιτροπή δηλώνουν ότι οι τρίτες χώρες θα κληθούν να συνεργαστούν με τον Ευρωπαϊκό Οργανισμό για την Ασφάλεια στη Θάλασσα. Η συνεργασία θα παρέχει τη δυνατότητα στις τρίτες χώρες να συμμετέχουν στο έργο του Οργανισμού και στις εργασίες σχετικά με τον Οργανισμό, τηρουμένου του κοινοτικού δικαίου. Ως εκ τούτου, το Συμβούλιο και η Επιτροπή συμφωνούν να εντείνουν τις επαφές με τις τρίτες χώρες, προκειμένου να συμφωνήσουν εν ευθέτω χρόνω για τις προϋποθέσεις της σύμπραξής τους.»